קשת "הרגה" את דודו ברק בפרומו לסדרה "שלוש" - והתנצלה - וואלה! תרבות
קשת "הרגה" את דודו ברק - והתנצלה
בשיר הפרומו לסדרה "שלוש", "אחכה לך", פורסם הקרדיט "דודו ברק ז"ל", למרות שברק חי ונושם. בעקבות פניית וואלה!, קשת התנצלה בפני ברק
עינב שיף יום ראשון, 25 בספטמבר 2011, 09:58
חי ונושם. הטעות בקרדיט של דודו ברק (צילום מסך)
רוני אלטר - "אחכה לך" (צילום: MAKO, צילום מסך)
קשת התנצלה הבוקר (ראשון) בפני היוצר דודו ברק על קרדיט שגוי בקליפ לשיר "אחכה לך" בביצוע רוני אלטר, המלווה את הסדרה החדשה "שלוש" שתחל בשבוע הבא. בקליפ פורסם הקרדיט "מילים: דודו ברק ז"ל" כפי שניתן לראות בצילום המסך, למרות שברק חי ונושם. אמש, בעקבות פניית וואלה! תרבות, אמרו בקשת כי יבדקו את הדברים ובשעה חצות וחצי פרסמו התנצלות על גבי המסך.
"אם זה לא היה גולש לתקופה לא פשוטה, אז אולי הייתי צוחק", אמר ברק בשיחה עם וואלה! תרבות, "אבל טעות לעולם חוזרת. אבי ניר דיבר איתי, והוא אדם טוב ודיבר כל כך יפה, שהייתי אומר שהוא לקח את זה ללב. זה בטח בוקס לא פחות מהבוקס שהוא חטף מדודו טופז. בכל מקרה, אני צריך להכניס דברים לפרופורציות ולא היה כאן רוע או זדון. סתם לא נעים".
"לצערנו הרב, נפלה אמש טעות חמורה במתן הקרדיטים במסגרת שידור קליפ לשיר 'אחכה לך'", אמרו היום בקשת. "לצד שמו של כותב המילים דודו ברק צוינה המילה ז"ל. עם היוודע הדבר, התנצלנו אישית בפני מר ברק ופורסם תיקון על גבי המסך. אנו מתנצלים שוב על הטעות".